LV Eiropas Savienības Oficiālais Vēstnesis C 74/11

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 74/10)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMA PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

ABONDANCE

EK Nr.: FR-PDO-0117-01088 – 7.12.2012.

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—

☐

—

☒

—

☐

—

☒

—

☒

—

☐

—

☒

—

☒

—

☒

2. Grozījuma(-u) veids

—

☐

—

☒

—

☐

—

☐

3. Grozījums(-i)

3.1. Grozījums 2. punktā “Produkta apraksts”

Precizēts, ka Abondance siera masa ir presēta, jo dokumentācijā, kas tika nosūtīta ACVN reģistrēšanas laikā, šī informācija bija izlaista.

Lai apkopotu visu siera aprakstošo informāciju, dati attiecībā uz to, ka šo sieru ražo no svaiga govs pilnpiena, kam pievienots himozīns, kā arī dati attiecībā uz siera mizu (pēc izskata atgādina audeklu, krāsa zeltaini dzeltena līdz brūna), kuri agrāk bija ievietoti nodaļā “Ražošanas metode”, ir pārcelti uz nodaļu “Produkta apraksts”.

Precizēts arī siera formas kopskats (plakana cilindriska veidne).

Siera rituļa diametra definīcija ir svītrota, jo uzskatīts, ka plakanās cilindriskās veidnes forma, šīs veidnes augstums un siera rituļa svars ļauj definēt siera formu.

Siera rituļa svara amplitūdas apakšējā robeža no 7 kg pazemināta līdz 6 kg gan tāpēc, lai labāk ņemtu vērā siera formu dažādīgumu, kas atkarīgs it īpaši no gadalaika un saimniecības siernieku ganāmpulku ierobežotā apjoma, gan arī saistībā ar nogatavināšanas minimālā ilguma palielināšanu.

Lai būtu regulējums tam, ka organoleptisko pārbaužu laikā sierā var atklāties ieplaisājumi, norādīts arī, ka siera masā var būt daži sīki ieplaisājumi.

3.2. Grozījumi 4. punktā “Pierādījumi par produkta izcelsmi ģeogrāfiskajā apgabalā”

Nodaļas “Pierādījumi par produkta izcelsmi noteiktajā ģeogrāfiskajā apgabalā” redakcija ir konsolidēta, un tajā jo īpaši iekļauti obligātie noteikumi par deklarēšanu un reģistru kārtošanu attiecībā uz produkta izsekojamību un ražošanas apstākļu pārraudzību.

Turklāt šajā nodaļā ieviesti precizējumi un papildinājumi vairākos noteikumos, kas saistīti ar reģistriem un deklarāciju dokumentiem, kuri ļauj nodrošināt siera rituļu izsekojamību.

Dati par siera rituļu identifikāciju, kas iepriekš bija ievietoti nodaļā “Marķējums”, pārcelti uz nodaļu “Pierādījumi par produkta izcelsmi ģeogrāfiskajā apgabalā”.

Vārdi “kazeīna plāksnītes” aizstāti ar “identifikācijas plāksnīti”; tas sniedz iespēju veidot plāksnītes no dažādiem pārtikas vidē izmantojamiem materiāliem, ne tikai vienīgi no kazeīna.

Vārdi “zilā krāsā” aizstāti ar “sarkanā” un “zaļā”, jo ar šo krāsu kodu identificē pienotavā ražotu sieru (sarkana krāsa) un piensaimniecībā ražotu sieru (zaļa krāsa). Turklāt precizētas plāksnīšu formas.

Norādīts, ka siera rituļiem, kas ražoti piensaimniecībā uz vietas, uz plāksnītes jābūt vārdiem “fermier” [“pagatavots saimniecībā”] un ka pagatavošanas mēnesi un dienu norāda uz siera rituļa sāniem identifikācijas plāksnītes tuvumā vai nu ar kazeīna cipariem un burtiem, vai ar pārtikas vidē izmantojamu tinti.

Precizēts arī, ka plāksnītes “siera gatavotājiem izsniedz ražotāju grupa” un ka “apstiprinājuma atsaukšanas gadījumā siera gatavotājs atdot tās ražotāju grupai”. Tā kā visi ražotāji ir tiesiski ražotāju grupas dalībnieki, identifikācijas marķējumu automātiski izsniedz tik lielā eksemplāru skaitā, kādā to pieprasa attiecīgais uzņēmējs.

3.3. Grozījums 5. punktā “Produkta apraksts”

Attiecībā uz šķirnēm vārds Tarine aizstāts ar Tarentaise saskaņā ar oficiālo nosaukumu, jo Tarine nav nekas vairāk kā Tarentaise šķirnes nosaukums, ko lieto ikdienas valodā.

To dzīvnieku precīza definīcija, kas ir daļa no piensaimniecības liellopu ganāmpulka (laktācijas periodā esošas govis, cietstāvošas govis, teles), norāde par obligātu ierakstīšanu liellopu ciltsgrāmatā, kā arī kodu un šķirņu precizēšana sniegta, lai atvieglotu tā noteikuma ievērošanas pārbaudi, kurš attiecas uz saimniecībā izmantojamo dzīvnieku šķirnēm.

Lai pastiprinātu Abondance šķirnes nozīmi, jo šī šķirne vēsturiski ir saistīta ar šo sieru un sevišķi labi pielāgojusies apgabala reljefa un klimatiskajiem apstākļiem, noteikts, kādam jābūt Abondance šķirnes dzīvnieku minimālajam procentuālajam daudzumam. Noteikts, ka nepieciešams pielāgošanās termiņš un īstenošanas kārtība, kurā priekšroka dodama kolektīvam mērķim, jo saimniecībās ir notikušas pārmaiņas gan organizatoriskajā ziņā, gan arī Abondance šķirnes labas pārvaldības ziņā – to tradicionāli pārvalda kolektīvā veidā. Tāpēc pievienota šāda daļa:

“To ganāmpulku kopumu, uz kuriem 2012. gada 7. decembrī attiecās cilmes vietas nosaukuma Abondance identifikācijas deklarācija, veido:

— līdz 2015. gada 31. decembrim – vismaz 35 % Abondance šķirnes dzīvnieku,

— no 2016. gada 1. janvāra – vismaz 45 % Abondance šķirnes dzīvnieku.

Šā noteikuma neievērošanas gadījumā katra piensaimnieka ganāmpulkam no 2016. gada 1. janvāra jābūt veidotam vismaz no 45 % Abondance šķirnes dzīvnieku.

Katra tāda ražotāja ganāmpulku, kurš parakstījis cilmes vietas nosaukuma Abondance identifikācijas deklarāciju pēc 2012. gada 7. decembra, veido:

— līdz 2015. gada 31. decembrim – vismaz 35 % Abondance šķirnes dzīvnieku,

— no 2016. gada 1. janvāra – vismaz 45 % Abondance šķirnes dzīvnieku.”

Lai nostiprinātu tradicionālo ganīšanas praksi un saglabātu saikni ar ģeogrāfisko apgabalu, precizēts, ka ganāmpulka pamatbarības devu vasaras periodā veido vismaz 50 % (pēc bruto svara) ganību zāles un ka ziemas periodā šo pamatdevu lielākoties veido siens, ko izdala govīm tik, cik tām kāro.

Lai izēdināmās ārpus ģeogrāfiskā apgabala izcelsmes barības kopējam apjomam būtu regulējums apstākļos, kad zemesgabalu jomā valda samērā smaga spriedze, tās barības kopapjoms, kura iegūta ārpus ģeogrāfiskā apgabala, ir ierobežots un nedrīkst pārsniegt 35 % sausnas, ko ganāmpulks patērē gadā.

Lai nebūtu tā, ka pārāk liela ganību noslodze neļauj katrai govij uzņemt pietiekami daudz lopbarības, lai tās piens pilnībā izdalītu tajā ietilpstošo aromātu potenciālu, gada vidējā lopbarības platību noslodze saimniecībā nedrīkst pārsniegt 1,4 liellopu vienības uz hektāru galvenās lopbarības platības.

Noteikumi, kuru mērķis ir ierobežot ĢMO izmantošanu, ļauj saglabāt, no vienas puses, saikni ar vietējo zemi un, no otras puses, dzīvnieku ēdināšanas tradicionālās metodes.

Noteikts, ka slaucamās govis vismaz 150 dienas gadā turamas ganībās. Teksts papildināts ar atļautās lopbarības sarakstu, un precizēti dažu barības līdzekļu izmantošanas un izdales nosacījumi.

Ieviesta iespēja izēdināt sauso lopbarību, kas iegūta ārpus ģeogrāfiskā apgabala, taču tā, lai tās īpatsvars nepārsniegtu 30 % no ganāmpulka ikgadējām vajadzībām pēc sausās lopbarības (bruto svarā); tas iekļaujas iepriekš minētajos 35 % ganāmpulka patērētās barības sausnas apjoma ikgadējā ierobežojuma.

Lai novērstu, no vienas puses, kontaminācijas risku jo īpaši ar sviestskābes baktēriju celmiem un, no otras puses, veicinātu dzīvniekiem atgremošanu, “izēdināt slaucamo govju ganāmpulkam papildbarības un kapātās lopbarības maisījumu ir aizliegts”.

Lai mazinātu kontaminācijas iespēju, sniegts regulējums ganāmpulka tradicionālajai dzirdīšanai ar saimniecības izcelsmes sūkalām: “Atļauts dzirdīt ganāmpulku ar saimniecības izcelsmes sūkalām, kas iegūtas no vienas un tās pašas gatavotā siera partijas. Tās nedrīkst piejaukt citas siera partijas sūkalām un jāpatērē 24 stundu laikā.”

Teksts papildināts ar izēdināšanai atļautās papildbarības sarakstu, un izdalāmais barības daudzums ir ierobežots līdz 1 800 kg vienai slaucamajai govij gadā, bet telēm – līdz 500 kg uz vienu liellopu vienību gadā; šāda noteikuma mērķis ir sniegt regulējumu papildbarības izēdināšanai gan apjoma, gan veida ziņā un atvieglotu kontroli.

Noteikti mēslojuma došanas nosacījumi, jo, no vienas puses, organisko mēslu apjoma ierobežošana ir daļa no izkliedētā mēslojuma kopapjoma ierobežošanas, tātad tā veicina augšņu īpašību un savvaļas augu valsts botāniskās dažādības saglabāšanu, tādējādi ļaujot saglabāt saikni ar vietējo zemi, un, no otras puses, noteikumi par nelauksaimnieciskas izcelsmes mēslojuma devām ļauj novērst kontaminācijas risku ar piesārņojošiem elementiem: “Vienīgie atļautie organiskie mēsli ir:

— lauksaimniecības organiskais mēslojums, kura izcelsme ir ar cilmes vietas nosaukumu Abondance apzīmētā produkta ģeogrāfiskajā apgabalā: komposts, kūtsmēsli, šķidrmēsli, (lauksaimniecībā iegūta) virca un siera ražošanas šķidrie blakusprodukti,

— tādi nelauksaimnieciskas izcelsmes organiskie mēsli kā attīrīšanas staciju dūņas (vai blakusprodukti), zaļie atkritumi.

Jebkāda mēslojuma izkliedēšanā jānodrošina katras partijas analītiska uzraudzība, pārbaudot patogēno celmu, smago metālu un tiesību aktos norādīto organisko savienojumu palieku klātieni.

Saimniecības platībās mēslojuma izkliedēšana atļauta tikai tad, ja to uzreiz iestrādā augsnē un ievēro spēkā esošos normatīvos aktus attiecībā uz īpašiem ierobežojumiem (datumi, aizsargātie aploki u. c.) un daudzumus.”

Noteikti slaukšanas nosacījumi: cietstāvēšanas laiks starp divām atnešanās reizēm ir vismaz 45 dienas, 24 stundu laikā govis slaucamas divas reizes, ievērojot vismaz astoņu stundu intervālu starp katru slaukšanas reizi, pupi iepriekš mitrināmi vienīgi tad, ja notiek inficēšanās ar stafilokokiem. Šie pasākumi ļauj saglabāt praksi, kurā dzīvnieku labturība apvienota ar augstas kvalitātes piena iegūšanu, jo tā ir labvēlīga piena dabiskajai mikroflorai.

Lai saglabātu piena dabiskās īpašības, kas labvēlīgas siera kvalitātei, definēti noteikumi piena uzglabāšanai pēc tā izslaukšanas un noteikti tā pārstrādes uzsākšanas termiņi.

— Pienu saimniecībā uzglabā un nogatavina 4–14 °C temperatūrā.

— Ražojot sieru pienotavā, savāktajam abu slaukumu pienam jāpievieno himozīns pirms tās dienas pusdienlaika, kas ir nākamā pēc visagrākās slaukšanas reizes. Ja pēc gatavošanas beigām piena tvertnē palikušais piens pēc apjoma ir mazāk nekā puse no siera vannas apjoma, atļauts pienu saglabāt līdz nākamajai gatavošanas reizei. Ražojot sieru piensaimniecībā, himozīns jāpievieno ne vēlāk kā 14 stundu laikā pēc visagrākās slaukšanas reizes beigām.

Lai atvieglotu kontroli apstākļos, kad siera cehs atrodas piena produktu ražošanas fabrikā, Abondance siera gatavošanai paredzēto pienu savāc un uzglabā atsevišķi no pārējā piena. Piena izliešanas un uzglabāšanas iekārtas tiek krasi nodalītas, un, ja pienu pārvadā ar smago automašīnu, kas aprīkota ar nodalījumiem, nedrīkst pieļaut, ka sūknēšanas sistēmā tiek piejaukts cits piens.

Lai nodrošinātu svaigpiena izmantošanu, precizēts, kādi ir aizliegtie piena apstrādes veidi: piena apstrāde temperatūrā, kas augstāka par 40 °C, piena centrifugēšana pasterizācijas temperatūrā attiecīgu baktēriju atdalīšanai, ultrafiltrācija, mikrofiltrācija vai jebkāds cits līdzīgs apstrādes veids. Turklāt Abondance siera gatavošanas telpās aizliegts turēt jebkādu iekārtu vai ierīci, kas ļauj apstrādāt pienu iepriekš minētajos veidos, izņemot ierīces piena uzsildīšanai siera gatavošanas vajadzībām. Pienu drīkst uzsildīt tikai vienu reizi un vienīgi pirms himozīna pievienošanas temperatūrā no 30 °C līdz 35 °C.

Lai saglabātu ar aizsargāto cilmes vietas nosaukumu Abondance apzīmētā siera dažādo aromātu un garšas buķeti, kas veido produkta patērētāju pieprasītu īpašību, precizēts, ka “pienotavu” ražotņu gada produkcijas apjoms izmantotās izejvielas ziņā nedrīkst pārsniegt piecus miljonus kilogramu piena, bet piensaimniecību ražotņu produkcijas apjoms – 500 000 kg piena.

Lai nodrošinātu to, ka izmantots tiek pilnpiens, krējuma pievienošana vai atdalīšana ir aizliegta.

Definēti izmantojamie ieraugi; tas veicina sierotavu mikrofloras bioloģiskās dažādības saglabāšanu: svaigajam pilnpienam var pievienot pienskābes baktēriju kultūras, kas iegūtas no iepriekšējās siera gatavošanas partijas, vai tirdzniecībā iegādātas kultūras, kuras ir iekļautas attiecīgā “ierauga kultūru uzskaites sarakstā”.

Vara izmantošana ļauj gūt labumu no šā metāla, kas nodrošina labāku siltuma sadali ap piena vannu un pārstrādājamā šķidruma masā. Šī īpašība ir sevišķi noderīga presētas un karsētas vai puskarsētas masas siera gatavošanai. Tāpēc precizēts, ka gatavošana noris vaļējā vara vannā. Tomēr kā atkāpe pieļaujamas nerūsējošā tērauda vannas, ko izmantoja Abondance siera gatavošanai pirms 2012. gada 7. decembra un ko var izmantot līdz 2017. gada 1. septembrim.

Lai novērstu nevēlamu piedevu lietošanu, siera masas un garozas krāsvielas ir aizliegtas. Līdztekus pienam kā izejvielai, sāls, teļa kuņģa glumenieka himozīns un atlasītās baktēriju kultūras ir vienīgās atļautās sastāvdaļas, gatavošanas palīglīdzekļi vai piedevas. Pievienot jebko citu ir aizliegts.

Precizēts, ka piena receklis sagriežams, izmantojot recekļa griezēju stiepli, asmeni vai egles koku, lai iegūtu siera graudus, kas nav lielāki par 1 cm3, un ka šo recekli uzsilda pakāpeniski. Laiks piena apstrādei siera vannā no recekļa sagraizīšanas sākuma līdz masas iepildīšanai veidnēs nedrīkst būt īsāks par 40 minūtēm. Šie noteikumi ļauj precizēt un saglabāt ar Abondance sieru saistīto tradicionālo siernieka amatprasmi un izpausties tai.

Precizēta veidnēs pildīšanas un audekla ievietošanas posmu norise, jo produkta gatavošanas turpinājumam šie posmi ir noteicoši, kā arī labota kļūda iepriekšējā specifikācijā norādītajā laikā (presēšanas laiks ir vismaz septiņas stundas aptuveno 20 stundu vietā). Turklāt tehnisko paņēmienu attīstības dēļ koks vairs nav vienīgais presēšanai piemērotais materiāls: “Siers glabājas apļa veidnē, augu izcelsmes vai sintētiska materiāla audeklā, kurš vienā vai divos gabalos sedz vismaz abas siera rituļa puses un vismaz piecu stundu garumā, lai piedotu tam attiecīgu formu un audeklu atgādinošu mizu, kas nodrošina cilmes vietas nosaukumam Abondance specifisku virsas mikrofloras attīstību. Izmanto apļa formas veidni, kura augstums ir 7–8,5 cm. Augstuma starpība starp apļa viduča iekšējo daļu, kas ir visbiezākā daļa, un malām, kas ir visplānākā daļa, nedrīkst būt mazāka par 1 cm. Aplis ir no koka vai pārtikas videi piemērota sintētiska materiāla. Presēšanas ilgums nedrīkst būt mazāks par septiņām stundām.”

Nogatavināšanas perioda minimālais ilgums no 90 dienām ir palielināts līdz 100 dienām; tas nodrošina siera organoleptisko īpašību labāku izpausmi, bet sākotnējās nogatavināšanas un nogatavināšanas posmi definēti, lai precizētu un saglabātu ar Abondance sieru saistīto amatprasmi, kas izpaužas nogatavināšanā. Abondance raksturīgo īpašību izpausmei šis posms ir būtisks: “Sākotnējās nogatavināšanas ilgums nedrīkst pārsniegt 10 dienas, skaitot no dienas, kad masa ievietota veidnē. Temperatūra sākotnējās nogatavināšanas laikā ir 7–16 °C. Siera rituļus nogatavina uz neēvelētiem egles koka dēļiem, izņemot pārvadāšanas laiku. Siera rituļus nogatavina pagrabos vismaz 100 dienas no himozīna pievienošanas dienas 10–13 °C temperatūrā un vidē, kuras relatīvais mitrums ir vismaz 90 %. Nogatavināšanu veic tā, lai iegūtu ar glemi klātu un tīru siera mizu, kas pēc izskata atgādina audeklu un ir zeltaini dzeltenā līdz brūnā krāsā. Nogatavināšanas laikā atļauts mainīt cehu, taču ar noteikumu, ka nogatavināšanas ķēdi nedrīkst pārtraukt uz laiku, kas pārsniedz 12 stundas. Siera rituļus ieberzē ar glemi vai sausu sāli, izmantojot suku vai audeklu. Siera rituļu apvēršanas un ieberzēšanas biežumu nosaka atkarībā no mizas izskata, siera rituļu vecuma un pagrabu specifikas. Pirmā mēneša laikā ik 10 dienās jābūt vismaz trijām ieberzēšanas un apvēršanas reizēm, pēc tam – vismaz viena ieberzēšanas un apvēršanas reize 10 dienās. Pēc tam kad pagājušas 100 dienas, siera rituļus var vai nu iesaiņot iepakojumā, kas ļauj saglabāt produkta īpašības un uzglabāt to pozitīvā temperatūrā, kas ir zemāka par 10 °C, vai nu novietot uz egles koka dēļiem, ievērojot noteikumu obligāti veikt kopšanu, kas atbilst iepriekšējā rindkopā sniegtajam aprakstam. Nogatavināšanu turpina tādos pašos apstākļos, kādos tika veikta sākotnējā nogatavināšana.”

Lai saglabātu Abondance siera raksturīgās īpašības, precizēts, ka glemes aizsargāšanai siera rituļi jāiepako katrs atsevišķi. Tomēr tad, ja siers paredzēts nogādāt sagriešanas, iepakošanas vai citā nogatavināšanas cehā, šo obligāto noteikumu tam var nepiemērot ar nosacījumu, ka pārvadāšanas materiāls ļauj saglabāt glemi nebojātu.

Lai precizētu un saglabātu tradicionālo amatprasmi Abondance siera gatavošanai piensaimniecībā uz vietas, precizēti īpaši ražošanas nosacījumi: “Izmantot norādi “fabrication fermière” [“ražots saimniecībā”] vai “fromage fermier” [“saimniecībā pagatavots siers”], vai jebkādu citu norādi, kas marķējumā liecina par to, ka siers pagatavots piensaimniecībā, drīkst vienīgi tās saimniecības, kas atbilst turpmāk norādītajiem noteikumiem. Himozīnu pievieno 14 stundu laikā pēc visagrākās slaukšanas reizes beigām. Katra ražotāja rīcībā ir vismaz viens pārstrādes cehs, un ceha kopīga izmantošana ir aizliegta. Ražošanas procesa laikā noteiktu skaitu darbību veic ar rokām, un tās nedrīkst būt mehanizētas, proti, tās ir šādas:

— recekļa sagriešana ar stieples vai egles koka veida recekļu griezēju,

— recekļa izņemšana un siera iepildīšana veidnēs, kas veicamas, ievērojot vietējās ieražas, atbilstīgi un nemainīgi. Katrs veidojamais siera ritulis no siera vannas jāizņem, izmantojot audeklu un nūjiņu, kas ievietota tieši aplī, ko izmanto par veidni. Siera vannu maksimālais apjoms ir 1 500 litru. Tomēr kā atkāpe pieļaujamas lielāka apjoma vannas, ko izmantoja Abondance siera gatavošanai pirms 2012. gada 7. decembra un ko var izmantot līdz 2017. gada 1. septembrim,

— siera rituļu apvēršana jāveic vismaz reizi tajā pusstundā, kas aizrit pēc masas ievietošanas veidnē, un vismaz divas reizes pēc nākamajām divpadsmit stundām.”

3.4. Grozījums 8. punktā “Īpaši noteikumi marķēšanai”

Lai patērētājam būtu labāka informācija arī mūsdienu tirgošanas veidu kontekstā, papildināta marķēšanas kārtība: “Ar cilmes vietas nosaukumu Abondance apzīmēto veselo siera rituļu vai to porciju marķējumā jābūt cilmes vietas nosaukumam, kas uzrakstīts ar burtiem, kuru izmērs ir vismaz divas trešdaļas no vislielākajiem uz marķējuma lietotajiem burtiem, un Eiropas Savienības ACVN simbolam.

Visiem siera rituļiem, ko pārdod sagriezto produktu nodaļā, uz vienas puses jābūt etiķetei vai muslīnam.”

3.5. Grozījums 9. punktā “Valsts prasības”

Specifikācija papildināta ar galveno pārbaudāmo parametru uzskaitījumu.

3.6. Cits grozījums: iepakošana

Lai pielāgotos tirgošanas veidam, kad sieru pārdod sākotnējā iepakojumā, noteikta siera gabalu noformēšana sākotnējas iesaiņošanas gadījumā: “Ja sieru pārdod sākotnējā iepakojumā, gabaliem obligāti jābūt tādiem, kurus trijās pusēs klāj miza, tomēr šī miza var būt atbrīvota no glemes.” Šis obligātais pienākums atvieglo patērētājam siera identificēšanu, jo mizas ārējais izskats ir svarīgs tās elements, un tajā pašā laikā atvieglo patērētājam pārdodamo produktu pārbaudi uz vietas.

Tā kā attīstās Abondance siera izmantošana par sastāvdaļu citu produktu gatavošanā kulinārijas jomā, precizēts arī, ka turpmākas pārstrādes rūpniecībai paredzētus siera gabalus atļauts iepakot bez mizas.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

ABONDANCE

EK Nr.: FR-PDO-0117-01088 – 7.12.2012.

AĢIN ( ) ACVN ( X )

1. Nosaukums

Abondance

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas 1. punktā minētais nosaukums

Produkts Abondance ir presētas, puskarsētas masas siers, kas gatavots no svaiga pilnpiena, kuram pievienots himozīna ferments. Tā nogatavināšanas ilgums ir vismaz 100 dienas.

To piedāvā tāda plakana cilindra formā, kura augstums ir 7–8 cm un kura sāni ir ieliekti, un tas sver 6–12 kg.

Tā miza ir klāta ar glemi, kas pēc izskata atgādina audeklu un ir zeltaini dzeltenā līdz brūnā krāsā. Tā masa ir lokana, kūstoša, neelastīga, ziloņkaula līdz bāli dzeltenā krāsā. Siera masā parasti ir neliels, vienmērīgi izkliedēts acojums. Masā var būt daži sīki ieplaisājumi.

Siera tauku saturs ir vismaz 48 grami uz 100 gramiem siera pēc pilnīgas izžūšanas, un sausnas saturs tajā nedrīkst būt zemāks par 58 gramiem uz 100 gramiem siera.

3.3. Izejvielas (tikai pārstrādātiem produktiem)

Siera ražošanā izmantojamo pienu iegūst vienīgi no šādu šķirņu govīm: Abondance, Tarentaise vai Montbéliarde.

To ganāmpulku kopumu, uz kuriem 2012. gada 7. decembrī attiecās cilmes vietas nosaukuma Abondance identifikācijas deklarācija, veido:

— līdz 2015. gada 31. decembrim – vismaz 35 % Abondance šķirnes dzīvnieku,

— no 2016. gada 1. janvāra – vismaz 45 % Abondance šķirnes dzīvnieku.

Šā noteikuma neievērošanas gadījumā katra piensaimnieka ganāmpulkam no 2016. gada 1. janvāra jābūt veidotam vismaz no 45 % Abondance šķirnes dzīvnieku.

Katra tāda ražotāja ganāmpulku, kurš parakstījis cilmes vietas nosaukuma Abondance identifikācijas deklarāciju pēc 2012. gada 7. decembra, veido:

— līdz 2015. gada 31. decembrim – vismaz 35 % Abondance šķirnes dzīvnieku,

— no 2016. gada 1. janvāra – vismaz 45 % Abondance šķirnes dzīvnieku.

3.4. Dzīvnieku barība (tikai dzīvnieku izcelsmes produktiem)

Lai nodrošinātu saikni ar vietējo zemi, ganāmpulkam izēdina galvenokārt ģeogrāfiskā apgabala izcelsmes lopbarību. Pamatbarību vasaras periodā veido ganību zāle vismaz 50 % apmērā (pēc bruto svara), bet ziemas periodā – siens, ko dzīvniekiem izdala tik, cik tiem kāro.

Ārpus ģeogrāfiskā apgabala izcelsmes barības sausnas īpatsvars ganāmpulkam vidēji gadā nedrīkst būt lielāks par 35 % (pēc saussvara).

Vasaras periodā slaucamās govis turamas ganībās vismaz 150 dienas pavisam, bet ne obligāti pēc kārtas.

Ārpus ar šo nosaukumu apzīmētā produkta ražošanas ģeogrāfiskā apgabala iegūta sausā barība atļauta tikai kā papildinājums vietējiem resursiem, un tās procentuālais apjoms nedrīkst pārsniegt 30 % no bruto svarā izteiktās sausās lopbarības, kas saimniecības ganāmpulkam vajadzīga gadā.

Papildinot pamatbarības devu, izēdināmās papildbarības apjoms ir ierobežots līdz 1 800 kg (bruto svarā) katrai slaucamajai govij gadā, bet telēm – līdz 500 kg uz vienu liellopu vienību gadā. Atļautā vienkāršā vai kombinētā papildbarība uzskaitīta attiecīgā sarakstā.

Izēdināt ganāmpulkam skābbarības produktus, raudzētu barību vai tādu, kas ķīpās ir ietīta plastmasas plēvē, kā arī barību, kas var nelabvēlīgi ietekmēt piena vai siera smaržu un garšu, vai tādu, kas satur bakterioloģiskas kontaminācijas apdraudējumu, ir aizliegts.

Ģenētiski modificētu kultūru ieviešana ir aizliegta visās tādas saimniecības platībās, kurā iegūst pienu pārstrādei Abondance sierā. Aizliegums attiecas uz visu sugu augiem, kas varētu nonākt lauku saimniecības dzīvnieku barībā, un uz jebkuru tādas sugas augu kultūru, kas varētu tos kontaminēt.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Piena ieguve, siera ražošana un siera rituļu nogatavināšana jāveic minētajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Lai aizsargātu siera glemi, rituļi jāiepako katrs atsevišķi. Tomēr tad, ja siers paredzēts nogādāt sagriešanas, iepakošanas vai citā nogatavināšanas cehā, šo obligāto noteikumu tam var nepiemērot ar nosacījumu, ka pārvadāšanas materiāls ir tāds, kas ļauj saglabāt mizu nebojātu.

Ja sieru pārdod sākotnējā iepakojumā, gabaliem obligāti jābūt tādiem, kurus trijās pusēs klāj miza, tomēr šī miza var būt atbrīvota no glemes.

Turpmākas pārstrādes rūpniecībai paredzētu gabalos sagrieztu sieru atļauts iepakot bez mizas.

3.7. Īpaši noteikumi marķēšanai

Ar cilmes vietas nosaukumu Abondance apzīmēto veselo siera rituļu vai to porciju marķējumā jābūt cilmes vietas nosaukumam, kas uzrakstīts ar burtiem, kuru izmērs ir vismaz divas trešdaļas no vislielākajiem uz marķējuma lietotajiem burtiem, un Eiropas Savienības ACVN simbolam.

Visiem siera rituļiem, ko pārdod sagriezto produktu nodaļā, uz vienas puses jābūt etiķetei vai muslīnam.

Katrs tirdzniecībai paredzētais Abondance siera ritulis tiek identificēts ar īpašu plāksnīti, ar ko nodrošina siera identifikāciju. To pie katras veidnes sāniem piestiprina siera presēšanas laikā.

Uz šīs plāksnītes, kas pienotavā ražotam sieram ir kvadrātveida un sarkanā krāsā, bet piensaimniecībā pagatavotam sieram – ovāla un zaļā krāsā, jābūt vismaz šādiem uzrakstiem:

— ražotnes identifikācijas kods,

— piensaimniecībā pagatavotam sieram – “fermier” [“pagatavots saimniecībā”].

Pagatavošanas diena un mēnesis norādīti uz rituļa sāniem identifikācijas plāksnītes tuvumā un ar kazeīna cipariem vai burtiem vai ar pārtikas vidē lietojamu tinti.

4. Precīza ģeogrāfiskā apgabala definīcija

Ražošanas apgabalu veido šādu pašvaldību teritorija: Abondance, Alex, Allèves, Allonzier-la-Caille, Amancy, Andilly, Annecy-le-Vieux, Arâches-la-Frasse, Arbusigny, Arenthon, Armoy, Aviernoz, Ayse, (La) Balme-de-Thuy, (La) Baume, Beaumont, Bellevaux, Bernex, (Le) Biot, Bluffy, Boëge, Bogève, Bonnevaux, Bonneville, (Le) Bouchet, Brenthonne, Brizon, Burdignin, Cercier, Cernex, Cervens, Chainaz-les-Frasses, Chamonix-Mont-Blanc, Champanges, (La) Chapelle-d’Abondance, (La) Chapelle-Rambaud, (La) Chapelle-Saint-Maurice, Charvonnex, Châtel, Châtillon-sur-Cluses, Chevaline, Chevenoz, Choisy, (Les) Clefs, (La) Clusaz, Cluses, Collonges-sous-Salève, Combloux, Cons-Sainte-Colombe, Contamine-sur-Arve, (Les) Contamines-Montjoie, Copponex, Cordon, Cornier, (La) Côte-d’Arbroz, Cruseilles, Cusy, Cuvat, Demi-Quartier, Dingy-Saint-Clair, Domancy, Doussard, Duingt, Entremont, Entrevernes, Essert-Romand, Etaux, Évires, Faucigny, Faverges, Fessy, Féternes, Fillinges, (La) Forclaz, (Les) Gets, Giez, (Le) Grand-Bornand, Groisy, Gruffy, Habère-Lullin, Habère-Poche, Héry-sur-Alby, (Les) Houches, Larringes, Lathuile, Leschaux, Lucinges, Lugrin, Lullin, Lyaud, Magland, Manigod, Marcellaz, Marignier, Marlens, Marnaz, Megève, Mégevette, Meillerie, Menthon-Saint-Bernard, Menthonnex-en-Bornes, Mieussy, Mont-Saxonnex, Montmin, Montriond, Morillon, Morzine, (La) Muraz, Mûres, Nancy-sur-Cluses, Nâves-Parmelan, Novel, (Les) Ollières, Onnion, Orcier, Passy, Peillonnex, Pers-Jussy, (Le) Petit-Bornand-les-Glières, Praz-sur-Arly, Présilly, Quintal, (Le) Reposoir, Reyvroz, (La) Rivière-Enverse, (La) Roche-sur-Foron, Saint-André-de-Boëge, Saint-Blaise, Saint-Eustache, Saint-Ferréol, Saint-Gervais-les-Bains, Saint-Gingolph, Saint-Jean-d’Aulps, Saint-Jean-de-Sixt, Saint-Jean-de-Tholome, Saint-Jeoire, Saint-Jorioz, Saint-Laurent, Saint-Martin-Bellevue, Saint-Paul-en-Chablais, Saint-Pierre-en-Faucigny, Saint-Sigismond, Saint-Sixt, Sallanches, Samoëns, (Le) Sappey, Saxel, Scionzier, Serraval, Servoz, Sévrier, Seythenex, Seytroux, Sixt-Fer-à-Cheval, Talloires, Taninges, Thollon-les-Mémises, Thônes, Thorens-Glières, Thyez, (La) Tour, Vacheresse, Vailly, Vallorcine, Verchaix, (La) Vernaz, Vers, Veyrier-du-Lac, Villard, (Les) Villards-sur-Thônes, Villaz, Ville-en-Sallaz, Villy-le-Bouveret, Villy-le-Pelloux, Vinzier, Viuz-en-Sallaz, Viuz-la-Chiésaz, Vougy un Vovray-en-Bornes.

5. Saikne ar ģeogrāfisko apgabalu

5.1. Ģeogrāfiskā apgabala specifika

Dabas faktori

Abondance ģeogrāfiskais apgabals izveidots, pamatojoties uz šā siera ražošanas sākotnējo apgabalu: Pays d’Abondance (ietverot Abondansas (Abondance) ieleju) Šablē (Chablais) zemē, Augšsavojas (Haute Savoie) departamenta ziemeļaustrumu daļā, apvidū starp Lemāna (Léman) ezeru un Žifra (Giffre) ieleju. Šajā ģeogrāfiskajā apgabalā valda īpaši klimatiskie apstākļi tā ģeogrāfiskā stāvokļa un reljefa dēļ, kā arī Lemāna ezera tuvuma un lielo meža masīvu dēļ.

Augšņu ģeoloģiskā daba – sastopami galvenokārt Priekšalpu vai subalpīnie kaļķakmens masīvi un Ziemeļalpu kaļķakmens masīvi, kuros alpīnais stāvs ir samērā maz attīstīts, – apvienojumā ar īpašu klimatu (palielināts nokrišņu daudzums vasaras periodā) ar krasi izteiktām temperatūras svārstībām ir izveidojusi samērā lēzenu reljefu un ļāvusi uzplēst alpīno pļavu zemes, kurām raksturīga liela augu sugu bagātība.

Cilvēkfaktori

Šādos grūtos dzīves apstākļos visacīmredzamākais veids dabas telpas lietderīgai izmantošanai bija slaucamo govju audzēšana. Šim lopkopības veidam, kam ir ilga vēsture, raksturīga īpašu šķirņu izmantošana un sevišķs alpīno pļavu apsaimniekošanas veids.

Lopkopju izmantoto šķirņu (Abondance, Tarentaise un Montbéliarde) govis ir sevišķi labi pielāgojušās šai dabas videi. Tā, piemēram, no Abondance šķirnes, kas pielāgojusies grūtajiem klimata un reljefa apstākļiem, izaudzēti īpaši veselīgi un izturīgi dzīvnieki ar dažādām noderīgām spējām; pārsvarā tie ir piensaimniecībā izmantojami dzīvnieki, un šo govju pienam ir īpašības, kas dara to par sevišķi labi piemērotu pārstrādei sierā. Abondance šķirne vēsturiski ir saistīta ar šo sieru; lopkopji, kas tai pievērsuši īpašu uzmanību, vēlējušies saglabāt un pastiprināt tās klātieni ģeogrāfiskajā apgabalā un līdz ar to – tās devumu siera ražošanā.

Abondance sieru šajā reģionā ražo kopš vairākiem gadsimtiem. Jau 13. gadsimtā šā siera ražošanas rosinātāji bija Abondance abatijas kanoniķi, it īpaši veicinādami ganību uzplēšanu. Vēl šodien slaucamo govju ēdināšana tiek nodrošināta galvenokārt ar ganību vai alpīno pļavu resursiem. Šo alpīno pļavu izmantošana notiek pēc sistēmas, ko sauc par “atsevišķu kalnu”, proti, nevis apvienojot ganāmpulkus, bet gan katrai ģimenei saimniekojot atsevišķi. Šāds lopkopības organizācijas veids ir raksturīga reģiona alpīno pļavu saimniecību iezīme un vēsturiski saistīta ar siera ražošanu fermā uz vietas.

Šodien Abondance siera produkcijas ievērojamu daļu veido saimniecībā pagatavots siers, taču Abondance gatavošanas kārtību pārņēmuši arī tā ražotāji pienotavās, vienlaikus saglabājot tradicionālo amatprasmi svaigpiena izmantošanā un puskarsētas siera masas apstrādes tehnoloģijā.

5.2. Produkta specifika

Abondance ir puskarsētas un presētas masas siers, kas iegūts vienīgi no svaiga govs pilnpiena un ilgstoši nogatavināts.

No citu veidu karsētas masas siera Abondance siers atšķiras it īpaši ar savu mazāka izmēra formu, rituļa ieliektajiem sāniem, konsistenci, kas dara to lokanu, un bagātīgo aromātu buķeti, ko parasti pavada viegla rūgtenuma piegarša.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ģeogrāfiskā apgabala augu sugu bagātība tiek lietderīgi izmantota ar slaucamajām govīm, kas pielāgojušās vides apstākļiem. Pļavu augu valsts ir aromātisko prekursoru avots Abondance sierā. Šo faktoru pastiprina tas, ka siernieki izmanto svaigu pilnpienu bez jebkādas apstrādes, kas varētu bojāt tā mikrofloru.

Abondance ir puskarsētas un presētas masas siers. Puskarsētas un presētas masas tehnoloģijas izmantošana veido šā siera konsistenci tādu, kas dara tā masu lokanāku par citu veidu karsētas un presētas masas sieru. Šis masas lokanums licis izmantot tādu veidni, kas ļauj iegūt raksturīgo Abondance formu, nodrošinādama to, ka siers šādā formā arī labāku saglabājas, jo īpaši tad, kad to nogādā lejup no alpīnajām pļavām.

Šā siera forma, kas pēc izmēriem ir relatīvi maza salīdzinājumā ar citu veidu sieru, it īpaši ar tādu, kurš pieder pie karsētas un presētas masas sieru grupas, ir tieši saistīta ar ģimenes ganāmpulka turēšanas veidu alpīnajās pļavās un ar tāda veida pārstrādi, kādu vēsturiski izmantoja fermā.

Šī produkcija ir neatņemama vietējā tautsaimnieciskā līdzsvara daļa, un šā nosaukuma atzīšana ir ļāvusi saglabāt tradicionālo lauksaimniecisko darbību reģionā.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

https://www.inao.gouv.fr/fichier/CdCAbondance.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skatīt 3. zemsvītras piezīmi.